P. Minárik, poslanec: (2007-03-28):
Pán minister, je naozaj paradoxné, že ja musím obhajovať váš návrh pred návrhmi koaličných poslancov, ktoré zavádzajú verejnoprávny multiplex. Ak ste si vy mysleli, že verejnoprávny multiplex je to pravé orechové, myslím, že ste mali dosť času aj dosť síl a prostriedkov na to, aby ste to vo svojom návrhu zákona vyriešili, pretože legislatívna sila vášho rezortu je určite aspoň taká ako legislatívna sila Slovenskej televízie a ostatných komerčných vysielateľov, ktorí tvrdia, že verejnoprávny multiplex a všetky návrhy, ktoré sú s jeho zavedením spojené, sú z ich dielne a vlastne si ich poslanci vládnej koalície odtiaľ osvojili. Ja si to však nemyslím, myslím si, že vaša predloha bola dobrá, a tak ste k tomu aj pristupovali, preto neodporučím, aby sa všetky návrhy, ktoré sú s týmto spojené prijali a žiadam, aby sa vyňali na osobitné hlasovanie. Sú to body 2, 10, 24, 27 až 33, 47 až 49, 58, 59 až 79. Vzhľadom na to, pán spravodajca, že vy ste predkladali tieto body, dovolím si obrátiť sa na vás o konzultáciu, že či som niečo nepridal, alebo niečo nevynechal, ale myslím, že takto by to malo byť v poriadku. Žiadam ich teda vyňať na osobitné hlasovanie a žiadam, aby sa o nich hlasovalo spolu, pretože nemá zmysel, aby sa hlasovalo o nich akokoľvek inak. Tvoria jeden ucelený komplex verejnoprávneho multiplexu. Neschválenie týchto bodov by mi umožnilo hlasovať za zákon ako celok, takže preto tento môj návrh. Osobitne sa chcem pristaviť ešte pri ďalších dvoch bodoch, ktoré tiež budem žiadať na osobitné hlasovanie, ale mimo týchto. A to body 11a 13 každý zvlášť. Bod 13 chápem a plne si uvedomujem, že život nie je jednoduchý a treba prijímať kompromisy. Ide tu o umožnenie vydania licencie na monotematické vysielanie. To zdôvodnenie asi bolo len preto, aby bolo. Ja si uvedomujem, že nejaký kompromis bude treba prijať a za predpokladu neprijatia verejnoprávneho multiplexu by to možno bol dobrý kompromis, aby Markíza, JOJ-ka mohli dostať dodatkový taký akýsi bonusový kanál. Za predpokladu existencie verejnoprávneho multiplexu nevidím už ale na to žiaden dôvod, a preto, ak bude verejnoprávny multiplex odhlasovaný, tak budem hlasovať aj proti takémuto zvýhodneniu. Je možné niečo ponúknuť, ale nie je možné ponúkať všetko a dopredu. Iný problém je bod 11, ktorého odôvodnenie je podľa mňa silne zavádzajúce, pretože ide o to, ako sa má vytvoriť konkurencia v poskytovaní digitálneho vysielania. Zámer vášho ministerstva bol, myslím, veľmi precízny a iné zákony toto tak pregnantne vyriešiť nemôžu. Preto si myslím, že tento bod by prijatý nemal byť a mali by sme ísť tiež v línii, ktorú pripravoval váš rezort. A poslednú poznámku si chcem ešte dovoliť. Dohoda televízií ohľadne digitalizácie je v podstate dobrá vec, ale v žiadnom prípade nerieši to, čo sa vyhlasuje, že rieši, že odbúra problémy s prechodom týchto vysielateľov na digitálne vysielanie. Koniec koncov, veľmi presne to povedal aj riaditeľ jednej z komerčných televízií, že ak by reálne pokrytie nedosahovalo požadovanú a potrebnú úroveň, ktorú si zvolia oni a ktorá sa musí blížiť k tomu, ktoré majú teraz, bude postupovať napriek všetkým dohodám právnymi cestami, aby sa takéhoto reálneho pokrytia domohol. Je to úplne prirodzené a ja to úplne chápem. Ak by nejaká dohoda mohla riešiť problém prechodu, tak je to dohoda vás, vášho rezortu so súkromnými vysielateľmi. V žiadnom prípade nie dohoda televízií navzájom. Ďakujem pekne za pozornosť.